**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**ΙΟΥΝΙΟΣ 2024**

**ΠΙΝΑΚΑΣ ΠΕΡΙΕΧΟΜΕΝΩΝ**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc171690820)

[Α. Πρόγραμμα νέας επιχειρηματικότητας για ωφελούμενους ηλικίας 30 έως 55 ετών με έμφαση στην ψηφιακή οικονομία (Phasing) 3](#_Toc171690821)

[Β. Υποστήριξη σύγχρονου πολιτισμού - Ενίσχυση του ρόλου του πολιτισμού και του βιώσιμου τουρισμού στην οικονομική ανάπτυξη, την κοινωνική ένταξη και την κοινωνική καινοτομία στην Περιφέρεια Θεσσαλίας. 6](#_Toc171690822)

[Γ. Το μοντέλο «rent to own» για την κοινωνική κατοικία 9](#_Toc171690823)

[Δ. Παράταση των προγραμμάτων «Ερευνώ – Καινοτομώ 2021 – 2027» και «Μετάβαση στην καινοτομική, εξωστρεφή και έξυπνη εξειδίκευση» 10](#_Toc171690824)

[2. ΘΕΜΑΤΑ ΕΝΕΡΓΕΙΑΣ 17](#_Toc171690825)

[Α. Έκδοση Υπουργικής Απόφασης «Απαιτήσεις φύτευσης σε φωτοβολταϊκούς σταθμούς» 17](#_Toc171690826)

[3. ΘΕΜΑΤΑ ΧΩΡΟΤΑΞΙΑΣ / ΠΟΛΕΟΔΟΜΙΚΑ ΘΕΜΑΤΑ 20](#_Toc171690827)

[Α. Πράσινα γραφεία 20](#_Toc171690828)

[4. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΏΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) 22](#_Toc171690829)

[Α. Υπαγωγή της Α’ ΒΙ.ΠΕ. ΒΟΛΟΥ στις διατάξεις του ν.4982/2022 (Α’195) και αντιστοίχιση ως Επιχειρηματικό Πάρκο Α΄ ΒΟΛΟΥ (Τύπου Α1) 22](#_Toc171690830)

[5. ΘΕΜΑΤΑ ΣΥΣΤΗΜΑΤΩΝ ΔΙΑΧΕΙΡΙΣΗΣ & ΠΙΣΤΟΠΟΙΗΣΗΣ ΠΡΟΪΟΝΤΩΝ 23](#_Toc171690831)

[Α. Προμηθευτές τομέα υγείας δημοσίου – Έναρξη λειτουργίας μητρώου προμηθευτών ΕΚΑΠΥ 23](#_Toc171690832)

[Β. Η σημασία του Ελεγκτικού Σύμπαντος στην ορθή ανάπτυξη του Ελεγκτικού Συστήματος 24](#_Toc171690833)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Πρόγραμμα νέας επιχειρηματικότητας για ωφελούμενους ηλικίας 30 έως 55 ετών με έμφαση στην ψηφιακή οικονομία (Phasing)**

Η Δράση εντάχθηκε στο ΕΠΑνΕΚ ως μία πράξη με δικαιούχο την ΔΥΠΑ. **Αφορά την ενίσχυση νέων επιχειρήσεων που έχουν δημιουργηθεί από 1/1/2022 και μετά, από πρώην άνεργους ηλικίας 30-55 ετών**. Έμφαση δόθηκε στις επιχειρήσεις που δραστηριοποιούνται στην ψηφιακή οικονομία.​​​​

Προκηρύχτηκε αρχικά με τον τίτλο «Πρόγραμμα επιχορήγησης επιχειρηματικών πρωτοβουλιών απασχόλησης 3.220 νέων ελεύθερων επαγγελματιών ηλικίας 30 έως 45 ετών, στις Λιγότερο Αναπτυγμένες Περιφέρειες (ΛΑΠ) και στην Περιφέρεια Δυτικής Μακεδονίας, με έμφαση στην ψηφιακή οικονομία» με το σύνολο του προϋπολογισμού των 47.65 εκ.€ και αφορούσε την ενίσχυση νέων επιχειρήσεων που έχουν δημιουργηθεί από 1/1/2022 και μετά, από πρώην άνεργους ηλικίας 30-45 ετών στις Λιγότερο αναπτυγμένες Περιφέρειες και πιλοτικά σε μια Περιφέρεια A/A Πρόσκλησης: 8013 /Έκδοση: 1.0 Έντυπο: Ε.Ι.1\_2 4 Μετάβασης (Περιφέρεια Δυτικής Μακεδονίας). Η Περιφέρεια της Δυτικής Μακεδονίας επιλέχθηκε λόγω της απολιγνιτοποίησης της περιοχής και για να λειτουργήσει ως πιλότος για τη διευρυμένη υλοποίηση της δράσης στις υπόλοιπες Περιφέρειες σε Μετάβαση της χώρας. Μετά την έκδοση των αποτελεσμάτων της προκήρυξης, λόγω σημαντικών αδιάθετων ποσών, η δράση αναθεωρήθηκε με διεύρυνση ηλικιακού ορίου ενισχυόμενων, διεύρυνση της γεωγραφικής εμβέλειας της παρέμβασης (σε όλες τις Περιφέρειες της χώρας πλην Αττικής και Νοτίου Αιγαίου) και προκήρυξη 2ου κύκλου με τα αδιάθετα ποσά. Ο 2ος κύκλος προκηρύχτηκε με τον τίτλο: Πρόγραμμα νέας επιχειρηματικότητας για 1.900 ωφελούμενους ηλικίας 30 έως 55 ετών με έμφαση στην ψηφιακή οικονομία» Η διάρκεια της επιχορήγησης είναι 12 μήνες και η πράξη υλοποιείται με επιλογές απλοποιημένου κόστους. Η ενταγμένη πράξη (μια πράξη και για τους δύο κύκλους) χαρακτηρίστηκε ως τμηματοποιημένη (phasing) λόγω της προκήρυξης του β' κύκλου, ο οποίος δεν εδύνατο να ολοκληρωθεί ως 31.12.2023. Τα εγκεκριμένα σχέδια του α' κύκλου ολοκληρώθηκαν στο σύνολό τους στο πλαίσιο του ΕΠΑνΕΚ, όπως επίσης και μια μερίδα των εγκεκριμένων σχεδίων του β' κύκλου. Για τα υπόλοιπα σχέδια, η ολοκλήρωση των οποίων (πλήρες 12μηνο λειτουργίας) υπερβαίνει το χρονικό ορόσημο της 31.12.2023, το τμήμα του φυσικού και οικονομικού αντικειμένου που αντιστοιχεί σε ορόσημα (βάσει της εγκεκριμένης μεθοδολογίας απλοποιημένου κόστους με την οποία εφαρμόζεται η πράξη) που επιτυγχάνονται μετά την 31/12/2023, εντάσσεται ως β' φάση τμηματοποιημένης πράξης στο Πρόγραμμα ¨Ανταγωνιστικότητα 2021-2027.

Η β΄ φάση της Δράσης στο πλαίσιο του ΕΣΠΑ 2021-2027, αφορά στην ενίσχυση επιχειρήσεων που στο σύνολό τους συστάθηκαν εντός του 2023, εγκρίθηκαν προς χρηματοδότηση και υλοποίησαν μέρος του εγκεκριμένου σχεδίου τους στο πλαίσιο του ΕΠΑνΕΚ 2014-2020 με επιλεξιμότητα από την ημερομηνία σύστασής τους, και ολοκληρώνουν το φυσικό και οικονομικό αντικείμενο των σχεδίων τους στο πλαίσιο του Προγράμματος «Ανταγωνιστικότητα» επιτυγχάνοντας εντός του 2024 είτε το τρίτο ορόσημο, είτε το δεύτερο και το τρίτο ορόσημο, με βάση τα οποία καταβάλλεται η ενίσχυση τους. Στη β’ φάση της δράσης (ππ 2021-2027) άμεσα ωφελούμενοι είναι οι επιχειρήσεις, και δεν εφαρμόζονται οι κοινοί δείκτες ΕΚΤ για τους συμμετέχοντες.​

**Οδηγίες Υποβολής Προτάσεων**

Οι υποψήφιοι δικαιούχοι υποβάλλουν αποκλειστικά ηλεκτρονικά τις προτάσεις μέσω του ΟΠΣ. Για τον σκοπό αυτό, απαιτείται να διαθέτουν ατομικό λογαριασμό χρήστη (αναγνωριστικό και συνθηματικό) για την πρόσβαση στο ΟΠΣ:

* Τα στελέχη του Δικαιούχου που έχουν την ευθύνη για συμπλήρωση δελτίων και
* Ο νόμιμος εκπρόσωπος του Δικαιούχο για την υποβολή των προτάσεων, ή άλλος χρήστης του συστήματος που έχει εξουσιοδοτηθεί για την υποβολή. Οδηγίες για απόκτηση λογαριασμού χρήστη στο ΟΠΣ βρίσκονται στην ηλεκτρονική διεύθυνση http://logon.ops.gr (Εγγραφή Χρήστη Δικαιούχου).

**Σε ποιους απευθύνεται:**

Δημόσια Υπηρεσία Απασχόλησης​​​​

**Περίοδος υποβολής:**

Οι προτάσεις υποβάλλονται μέσω του ΟΠΣ στην ηλεκτρονική διεύθυνση http://logon.ops.gr **από την 10/07/2024 (ημερομηνία έναρξης υποβολής προτάσεων), ώρα 08:00 έως, αποκλειστικά, την 30/09/2024 (ημερομηνία λήξης υποβολής προτάσεων), ώρα 07:00**, από τον νόμιμο εκπρόσωπο του Δικαιούχου. Ο Δικαιούχος μετά την επιτυχή υποβολή της πρότασης ενημερώνεται σχετικά μέσω του ΟΠΣ.

Σε περιπτώσεις εγγράφων, για τα οποία δεν είναι τεχνικά εφικτή η ηλεκτρονική επισύναψη/υποβολή (π.χ. χάρτες, σχέδια, κ.λπ.), ο δικαιούχος υποχρεούται να τα αποστείλει στην Ειδική Υπηρεσία Διαχείρισης/ΕΦ στη διεύθυνση: ΜΕΣΟΓΕΙΩΝ 56, ΑΘΗΝΑ 11527 , εντός 10 εργάσιμων ημερών από την ημερομηνία ηλεκτρονικής υποβολής της πρότασης από τον Δικαιούχο Δεν θα γίνονται δεκτές προτάσεις εκτός των ανωτέρω προθεσμιών.

Πριν τη λήξη της προθεσμίας υποβολής προτάσεων, επιτρέπεται η επανυποβολή νέας πρότασης κατόπιν ακύρωσης της αρχικής πρότασης. Η πρόταση αξιολογείται βάσει της τελευταίας επιτυχούς/έγκυρης υποβολής.

Η περίοδος υποβολής των προτάσεων δύναται να λήξει σε χρόνο ενωρίτερο της ανωτέρω προσδιοριζόμενης ημερομηνίας, σε περίπτωση εξάντλησης της προς διάθεση συγχρηματοδοτούμενης δημόσιας δαπάνης της παρούσας πρόσκλησης (άμεση αξιολόγηση). Η ενημέρωση των δυνητικών δικαιούχων γίνεται μέσω του οικείου ιστότοπου www. antagonistikotita.gr

**Περιοχή εφαρμογής:**

Όλη η Ελλάδα.

**Όροι και προϋποθέσεις:**

Τα στοιχεία που τεκμηριώνουν την αρμοδιότητα του δικαιούχου προέρχονται από την καταχωρημένη καρτέλα ... 

**Προϋπολογισμός:**

€ 10.000.000.

**Σχετικά αρχεία:**

Στην [Πρόσκληση Υποβολής Προτάσεων](https://www.espa.gr/Lists/Proclamations/Attachments/6427/prosklhsh_013.pdf) αναλύεται η διαδικασία υποβολής προτάσεων έργων (πράξεων), προκειμένου να ενταχθούν και χρηματοδοτηθούν στο πλαίσιο του/των Προγράμματος/ων.

## **Β. Υποστήριξη σύγχρονου πολιτισμού -** **Ενίσχυση του ρόλου του πολιτισμού και του βιώσιμου τουρισμού στην οικονομική ανάπτυξη, την κοινωνική ένταξη και την κοινωνική καινοτομία στην Περιφέρεια Θεσσαλίας.**

Δημοσιεύθηκε η Π**ρόσκληση** με τίτλο «Υποστήριξη σύγχρονου πολιτισμού», η οποία θα είναι ανοικτή από τις **1/7/2024 έως 16/9/2024 (έως τις 14:00).**

Η πρόσκληση στοχεύει στην υποστήριξη υλοποίησης επαναλαμβανόμενων εκδηλώσεων σύγχρονου πολιτισμού διεθνούς ή πανελλήνιας εμβέλειας (φεστιβάλ, εκθέσεις και άλλες παρόμοιες πολιτιστικές και καλλιτεχνικές δραστηριότητες), που έχουν αναδειχθεί και καθιερωθεί ή θα μπορούσαν δυνητικά να αναδειχθούν και να καθιερωθούν σε θεσμό στο μέλλον και οι οποίες αποτελούν ή θα αποτελέσουν αναπόσπαστο τμήμα της πολιτιστικής ζωής των κατοίκων της Θεσσαλίας, αλλά και πόλο έλξης για την Περιφέρεια.

Επιλέξιμες παρεμβάσεις είναι η διοργάνωση εικαστικών, κινηματογραφικών, θεατρικών, μουσικών και καλλιτεχνικών εκδηλώσεων και εργαστηρίων, η διοργάνωση εκθέσεων, φεστιβάλ και άλλων συναφών δραστηριοτήτων στην Περιφέρεια Θεσσαλίας.

Γενικότερα, οι προτάσεις που θα υποβληθούν θα πρέπει να αφορούν στην υποστήριξη της παραγωγής σύγχρονου πολιτισμού όλων των ειδών τέχνης και τη συστηματική προβολή του με φυσική ή ψηφιακή διάσταση (π.χ. ψηφιακή διασύνδεση σημείων πολιτιστικού ενδιαφέροντος μέσω των εκδηλώσεων που θα φιλοξενούν). Προβλέπονται επίσης παρεμβάσεις σύνδεσης του τουρισμού με τον πολιτισμό (όπως η διοργάνωση εκδηλώσεων), με στόχο την ενσωμάτωση του σύγχρονου πολιτισμού στο τουριστικό προϊόν της Περιφέρειας Θεσσαλίας.

Οι υποστηριζόμενες εκδηλώσεις θα πρέπει να ενισχύουν την πολιτιστική φυσιογνωμία των μεγαλύτερων αστικών κέντρων της Περιφέρειας Θεσσαλίας, αλλά και την αναγνωρισιμότητα τόσο των καθιερωμένων όσο και των αναδυόμενων τουριστικών πόλων έλξης.

Η υποστήριξη του σύγχρονου πολιτισμού θα προβάλλει το πολιτιστικό προϊόν στο ευρύτερο κοινό (κάτοικοι και επισκέπτες) της Περιφέρειας Θεσσαλίας και ταυτόχρονα θα προσδώσει προστιθέμενη αξία στο τουριστικό κεφάλαιο αυτής.

Στο πλαίσιο της Πρόσκλησης χρηματοδοτούνται ενδεικτικά οι εξής κατηγορίες δαπανών:

• Μισθοδοσία προσωπικού που θα απασχοληθεί για την υλοποίηση της δράσης

• Ενέργειες προβολής και δημοσιότητας (σχεδιασμός και παραγωγή πληροφοριακού και διαφημιστικού υλικού για την ενημέρωση των επισκεπτών & διακίνηση υλικού δημοσιοποίησης & προβολής, διαφημιστικές καταχωρήσεις σε έντυπα και στο διαδίκτυο)

• Δαπάνες μετακίνησης και διαμονής συμμετεχόντων (ως συμμετέχοντες θεωρούνται ενδεικτικά καλλιτέχνες, σύνεδροι, λοιποί συντελεστές απαραίτητοι για την υλοποίηση της δράσης. Δεν θεωρούνται συμμετέχοντες πάροχοι υποστηρικτικών υπηρεσιών  ή στελέχη του φορέα υλοποίησης)

• Μίσθωση χώρων & εξοπλισμού συμπεριλαμβανομένου οπτικοακουστικών μέσων

• Δαπάνες προσωρινής διαμόρφωσης χώρων για την εκδήλωση (στήσιμο εξέδρας, καθισμάτων ή κερκίδων κλπ)

• Μεταφορά / ασφάλιση εκθεμάτων

• Βραβεία

 Στην παρούσα πρόσκληση δεν δύνανται να ενταχθούν προτάσεις που αφορούν την προβολή και ανάδειξη τοπικών προϊόντων (π.χ. γιορτές κρασιού, σαρδέλας, κάστανου, κ.ο.κ) καθώς και εκδηλώσεις που σχετίζονται με αθλητικές διοργανώσεις.​

**Σε ποιους απευθύνεται:**

Δήμοι, Περιφέρειας Θεσσαλίας,

Περιφέρεια Θεσσαλίας,

Νομικά Πρόσωπα Δημοσίου Δικαίου (Ν.Π.Δ.Δ.),(τοπικής αυτοδιοίκησης με αντικείμενο τον πολιτισμό)

Υπουργείο Πολιτισμού, (Υπηρεσίες ή Εποπτευόμενοι φορείς του Υπουργείου Πολιτισμού σε συνεργασία με τοπικούς πολιτιστικούς φορείς)

Αστικές Εταιρείες Μη Κερδοσκοπικού Χαρακτήρα, ​(Αστικές Μη κερδοσκοπικές Εταιρείες με αντικείμενο τον πολιτισμό και αποδεδειγμένη εμπειρία στην υλοποίηση εκδηλώσεων σύγχρονου Πολιτισμού)​​

**Περιοχή εφαρμογής:**

 Περιφέρεια Θεσσαλίας

**Προϋπολογισμός:**

€ 5.000.000

**Σχετικά αρχεία:**

[Πρόσκληση 39](https://www.espa.gr/Lists/Proclamations/Attachments/6425/prosklisi_39.pdf)

## **Γ. Το μοντέλο «rent to own» για την κοινωνική κατοικία**

Εντός του έτους αναμένεται ο πρώτος διεθνής διαγωνισμός για την αξιοποίηση αδρανών ακινήτων του δημοσίου με στόχο να έχουν ανεγερθεί κατοικίες μέχρι το 2025, οι οποίες θα διατεθούν με κοινωνικο-οικονομικά κριτήρια και χαμηλό αντίτιμο στους νέους. Σύμφωνα με το πρόγραμμα «κοινωνικής αντιπαροχής», νέοι ηλικίας έως 39 ετών θα μπορούν να ενοικιάσουν τα διαμερίσματα αυτά με χαμηλό ενοίκιο.

Τα διαμερίσματα θα διατίθενται είτε με «κοινωνικό» ενοίκιο - χαμηλότερο από την αγορά- είτε για αγορά, είτε μέσω του μοντέλου «rent to own» (ενοικίαση με δυνατότητα εξαγοράς). Η Κοινή Υπουργική Απόφαση, που εκκρεμεί, θα καθορίσει τις λεπτομέρειες για την εφαρμογή του νόμου που ψηφίστηκε το 2022 σχετικά με την «κοινωνική αντιπαροχή» και την παροχή κατοικίας με χαμηλό ενοίκιο.

Περίπου 1.600 ακίνητα σε όλη την Ελλάδα εξετάζονται ήδη από το υπουργείο Κοινωνικής Συνοχής και Οικογένειας για αξιοποίηση. Η ΔΥΠΑ έχει ήδη στην κατοχή της 11 οικόπεδα από τον πρώην Οργανισμό Εργατικής Κατοικίας σε διάφορες περιοχές της Ελλάδας. Ο στόχος είναι αυτά τα οικόπεδα να καλύψουν στεγαστικές ανάγκες.

Η υπουργός Σοφία Ζαχαράκη δήλωσε ότι στόχος είναι να ξεκινήσει ο διαγωνισμός για την αξιοποίηση των δημόσιων ακινήτων το 2024. Μέσω Σύμπραξης Δημόσιου και Ιδιωτικού Τομέα (ΣΔΙΤ) θα ανεγερθεί μια πολυκατοικία σε δημόσιο οικόπεδο, όπου ένα ποσοστό των διαμερισμάτων θα προσφέρεται με κανονικό ενοίκιο και ένα άλλο με μειωμένο ενοίκιο ως κοινωνική κατοικία.

Εκτιμάται ότι το πρόγραμμα θα αφορά στην ανέγερση 2.500 κατοικιών για 5.000 νέους έως 39 ετών, οι οποίες θα διατεθούν είτε με ενοίκιο, είτε για αγορά, είτε μέσω rent to own. Το μοντέλο rent to own μπορεί να επεκταθεί και σε άλλα ακίνητα της Γενικής Κυβέρνησης.

Αξίζει να σημειωθεί ότι το πρόγραμμα δε θα κοστίσει τίποτα στο Δημόσιο, αφού θα παραχωρεί το οικόπεδο στον ανάδοχο που θα κατασκευάσει τα κτίρια με βάση τις προδιαγραφές της προκήρυξης. Σε περίπτωση δομημένων ακινήτων, ο ανάδοχος θα αναλάβει και την κατεδάφιση των υπαρχόντων κτισμάτων.

Ο δημόσιος φορέας θα διατηρεί την κυριότητα των ακινήτων, ενώ ο ανάδοχος θα λαμβάνει την εκμετάλλευση για μεγάλο χρονικό διάστημα (π.χ. 50 χρόνια). Ένα ποσοστό των κατοικιών (30% έως 60%) θα διατίθεται με μειωμένο ενοίκιο στους δικαιούχους του προγράμματος.

Η αναμενόμενη ΚΥΑ θα καθορίζει λεπτομέρειες όπως:

* τον τύπο της σύμβασης κοινωνικής αντιπαροχής,
* τη διαδικασία επιλογής αναδόχου,
* τη ρύθμιση των σχέσεων με τους μισθωτές μετά την εκμετάλλευση του ακινήτου από τον ανάδοχο,
* τη διαδικασία παράδοσης και παραλαβής του ακινήτου,
* τα κριτήρια επιλογής των δικαιούχων μισθωτών,
* τη διαδικασία δημόσιας πρόσκλησης και επιλογής τους,
* τα υποβαλλόμενα δικαιολογητικά, τον έλεγχο και επαλήθευση αυτών,
* τις λεπτομέρειες για την κατάρτιση συμβάσεων μίσθωσης με σκοπό την εξαγορά,
* τους όρους μίσθωσης και το τίμημα της τελικής εξαγοράς.

Συνολικά, θα καθοριστούν οι προϋποθέσεις για τις συμβάσεις και τα κριτήρια επιλογής δικαιούχων και ακινήτων.

## **Δ. Παράταση των προγραμμάτων «Ερευνώ – Καινοτομώ 2021 – 2027» και «Μετάβαση στην καινοτομική, εξωστρεφή και έξυπνη εξειδίκευση»**

**Ερευνώ – Καινοτομώ 2021 – 2027**

Με Απόφαση του Αναπληρωτή Υπουργού Εθνικής Οικονομίας και Οικονομικών Ν. Παπαθανάση, σε συνεργασία με την Υφυπουργό Ανάπτυξης Ζωή Ράπτη, αρμόδια για ζητήματα Έρευνας και Καινοτομίας, δίνεται παράταση στις δυο παρεμβάσεις της δράσης «Ερευνώ – Καινοτομώ», του Προγράμματος «Ανταγωνιστικότητα» ΕΣΠΑ 2021 – 2027.

Ειδικότερα:

* για την Παρέμβαση Ι (Έρευνα και Ανάπτυξη από Επιχειρήσεις): ως καταληκτική ημερομηνία ορίζεται η **Τρίτη 30.07.2024 και ώρα 15:00**, αντί της Τετάρτης 10.07.2024.
* για την Παρέμβαση ΙΙ (Συμπράξεις Επιχειρήσεων με Ερευνητικούς Οργανισμούς): ως καταληκτική ημερομηνία ορίζεται η Δευτέρα 09.09.2024 και ώρα 15:00, αντί της Τετάρτης 17.07.2024.

Η Δράση υλοποιείται από την Ειδική Υπηρεσία Διαχείρισης και Εφαρμογής Δράσεων στους τομείς Έρευνας και Καινοτομίας (ΕΥΔΕ ΕΚ) του Υπουργείου Ανάπτυξης και συγχρηματοδοτείται από το Ευρωπαϊκό Ταμείο Περιφερειακής Ανάπτυξης της Ευρωπαϊκής Ένωσης μέσω του Προγράμματος «Ανταγωνιστικότητα».

Η πρόσκληση υποβολής προτάσεων χρηματοδότησης ερευνητικών έργων στο πλαίσιο της Δράσης «**Ερευνώ – Καινοτομώ**» του Προγράμματος Ανταγωνιστικότητα (ΕΣΠΑ 2021-2027), αποτελεί μια σημαντική πρωτοβουλία στρατηγικής σημασίας για την ενίσχυση της ανταγωνιστικότητας, της παραγωγικότητας και της εξωστρέφειας των επιχειρήσεων και διαθέτει προϋπολογισμό 300 εκατομμύρια ευρώ.

Η πρόσκληση απευθύνεται σε μεμονωμένες επιχειρήσεις με έμφαση στις ΜΜΕ, ομάδες επιχειρήσεων ή συμπράξεις επιχειρήσεων με ερευνητικούς οργανισμούς, αποσκοπώντας στη σύνδεση της έρευνας και της καινοτομίας με την επιχειρηματικότητα.

**Οι Αιτήσεις Χρηματοδότησης θα πρέπει να αφορούν σε έργα έρευνας και καινοτομίας και να εντάσσονται σε μια από τις τέσσερις (4) παρεμβάσεις**:

**Παρέμβαση Ι**

Έρευνα και Ανάπτυξη από Επιχειρήσεις

* Δικαιούχοι: Επιχειρήσεις
* Προϋπολογισμός: έως 800.000€

**Παρέμβαση ΙI**

Συμπράξεις Επιχειρήσεων με Ερευνητικούς Οργανισμούς

* Δικαιούχοι: συμπράξεις επιχειρήσεων, με ερευνητικούς οργανισμούς
* Προϋπολογισμός: έως 2.000.000€

**Παρέμβαση ΙII**

Αξιοποίηση Ερευνητικών Αποτελεσμάτων

* Δικαιούχοι: Mικρομεσαίες επιχειρήσεις (ΜμΕ)
* Προϋπολογισμός: έως 2.000.000€

**Παρέμβαση ΙV**

Σφραγίδα Αριστείας (Seal of Excellence) για επιχειρήσεις

* Δικαιούχοι: Mικρομεσαίες ελληνικές επιχειρήσεις που έλαβαν τη Σφραγίδα Αριστείας (Seal of Excellence)
* Προϋπολογισμός: Στο όριο του εγκεκριμένου Π/Υ από το Horizon Europe

**Μετάβαση στην καινοτομική, εξωστρεφή και έξυπνη εξειδίκευση**

Σε ενεργή περίοδο υποβολής βρίσκεται το πρόγραμμα «μετάβαση στην καινοτομική, εξωστρεφή και έξυπνη εξειδίκευση» το οποίο εκκίνησε στις 22 Ιανουαρίου και θα ολοκληρωθεί, ύστερα από την αλλαγή καταληκτικής ημερομηνίας, **στις 23 Ιουλίου και ώρα 14:00.**

Στο πλαίσιο του προγράμματος **«Μετάβαση στην καινοτομική, εξωστρεφή και έξυπνη εξειδίκευση»,** δικαιούχοι ορίζονται υφιστάμενες, μικρές - πολύ μικρές και μεσαίες επιχειρήσεις που θα ασκούν οικονομική δραστηριότητα στην Περιφέρεια Κεντρικής Μακεδονίας, υπό τις κάτωθι προϋποθέσεις:

* Να υποβάλλουν μία και μοναδική αίτηση χρηματοδότησης ανά ΑΦΜ.
* Να έχουν κλείσει τουλάχιστον δύο (2) πλήρεις διαχειριστικές χρήσεις πριν την ημερομηνία ηλεκτρονικής υποβολής της αίτησης χρηματοδότησης.
* Το προτεινόμενο επενδυτικό σχέδιο να συνδέεται τεκμηριωμένα με μια Περιφερειακή Απόληξη της Περιφέρειας Κεντρικής Μακεδονίας και οι δαπάνες που θα περιληφθούν σε αυτό να εξυπηρετούν τις περιοχές παρέμβασης της απόληξης.
* Το προτεινόμενο επενδυτικό σχέδιο να αφορά σε έναν τουλάχιστον από τους επιλέξιμους ΚΑΔ που περιέχονται στην πρόσκληση, στον οποίο ο Φορέας δραστηριοποιείται ουσιωδώς κατά την τελευταία διαχειριστική χρήση (Κύριος ΚΑΔ ή ΚΑΔ με τα μεγαλύτερα ακαθάριστα έσοδα).
* Να λειτουργούν νόμιμα διαθέτοντας το κατάλληλο έγγραφο αδειοδότησης, σύμφωνα με την κείμενη νομοθεσία και την ασκούμενη δραστηριότητά τους.
* Να λειτουργούν αποκλειστικά με μία από τις ακόλουθες μορφές επιχειρήσεων: Ατομική Επιχείρηση, Ο.Ε., Ε.Ε., Ε.Ε. κατά μετοχές, Ε.Π.Ε., Μ.Ε.Π.Ε., Α.Ε., Μ.Α.Ε, Ι.Κ.Ε., Μ.Ι.Κ.Ε., Αστικός Συνεταιρισμός Περιορισμένης Ευθύνης, Αστικός Συνεταιρισμός Απεριόριστης Ευθύνης, Αστικός Συνεταιρισμός Κερδοσκοπικός, Άλλο Νομικό Πρόσωπο Ιδιωτικού Δικαίου Κερδοσκοπικό (Ν.Π.Ι.Δ.), Κοινωνική Συνεταιριστική Επιχείρηση του Ν. 4430/2016 ως ισχύει (ΚΟΙΝ.ΣΕΠ), Κοινωνικός Συνεταιρισμός Περιορισμένης Ευθύνης (ΚΟΙ.Σ.Π.Ε.).
* Να μην βρίσκονται υπό πτώχευση, εκκαθάριση ή αναγκαστική διαχείριση, και να μην εκκρεμεί σε βάρος τους ανάκτηση κρατικής ενίσχυσης.
* Εάν έχουν λάβει ενίσχυση διάσωσης ή αναδιάρθρωσης, να έχουν αποπληρώσει το δάνειο και να έχει λυθεί η Σύμβαση εγγύησης, ή εάν έχουν λάβει ενίσχυση αναδιάρθρωσης αυτή να έχει ολοκληρωθεί
* Η αίτηση χρηματοδότησης ή μέρος αυτής να μην συγχρηματοδοτείται από εθνικούς ή κοινοτικούς πόρους, και να μην έχει ολοκληρωθεί το φυσικό αντικείμενο της επένδυσης ή να μην έχει υλοποιηθεί πλήρως πριν από την υποβολή της αίτησης χρηματοδότησης.
* Να πληρούν τις προϋποθέσεις εφαρμογής Καν. Ε.Ε. 1407/2013 De Minimis.
* Να δεσμευτούν με υπεύθυνη δήλωση του Νόμιμου Εκπροσώπου ότι μέχρι την ολοκλήρωση της δράσης θα μεριμνήσει για τις κατάλληλες παρεμβάσεις έτσι ώστε να διασφαλίζεται η πρόσβαση των ατόμων με αναπηρία (ΑμΕΑ).
* Η επιχείρηση θα πρέπει να έχει εγγραφεί στο Μητρώο Πραγματικών Δικαιούχων του άρθρου 20 του ν.4557/2018 (Α΄ 139), ως ισχύει.
* Να μην συστεγάζονται με άλλες επιχειρήσεις.

**Προϋπολογισμός Δράσης**

Η συνολική δημόσια ενίσχυση ανέρχεται σε 65.000.000,00 €, και συγχρηματοδοτείται από το Ευρωπαϊκό Ταμείο Περιφερειακής Ανάπτυξης και από Εθνική Συμμετοχή.

**Μέγιστη Διάρκεια Υλοποίησης**

24 μήνες από την ημερομηνία της απόφασης ένταξης.

**Διαδικασία Αξιολόγησης**

Η αξιολόγηση είναι συγκριτική και πραγματεύεται για το σύνολο των αιτήσεων που θα υποβληθούν.

|  |  |
| --- | --- |
| **Κατώτατος Προϋπολογισμός** | **Ανώτατος Προϋπολογισμός** |
| 60.000,00 € | 400.000,00 € |

Ο προϋπολογισμός του επενδυτικού σχεδίου δεν δύναται να υπερβαίνει το διπλάσιο του υψηλότερου κύκλου εργασιών που επετεύχθη σε μία από τις δύο πλήρεις κλεισμένες διαχειριστικές χρήσεις (2021 – 2022).

Η ένταση της ενίσχυσης ανέρχεται στο 45% του προϋπολογισμού της αίτησης χρηματοδότησης.

**Επιλέξιμες Δαπάνες**

| **Α/Α** | **ΚΑΤΗΓΟΡΙΕΣ ΔΑΠΑΝΗΣ** | **ΕΠΙΣΗΜΑΝΣΕΙΣ / ΟΡΙΑ** |
| --- | --- | --- |
| 1 | Πλήρες Μισθολογικό Κόστος Νεοπροσλαμβανόμενου Προσωπικού | Έως 15.000€ - 1 ΕΜΕ |
| 2 | Εξοπλισμός για την προστασία του Περιβάλλοντος και Εξοικονόμηση Ενέργειας |  |
| 3 | Ψηφιακός εξοπλισμός γραφείου |  |
| 4 | Παραγωγικός & Μηχανολογικός Εξοπλισμός |  |
| 5 | Ηλεκτρικά Μεταφορικά Μέσα (επαγγελματικής ή μικτής χρήσης έως εννέα θέσεων) | έως 50% του Π/Υ &έως 50.000€ |
| 6 | Κτίρια, εγκαταστάσεις και περιβάλλων χώρος | έως 60% του Π/Υ |
| 7 | Κόστος συμβουλευτικών υπηρεσιών που παρέχονται από εξωτερικούς συμβούλους | έως 6.000€ |
| 8 | Υπηρεσίες προμήθειας/χρήσης Λογισμικού υπό καθεστώς «Software as a Service», «cloud computing» ή άλλο παρεμφερές αυτού | έως 20% του Π/Υ |
| 9 | Δαπάνες παροχής υπηρεσιών μελετώνανάπτυξης προϊόντων ή και διεργασιών | έως 40% του Π/Υ |
| 10 | Πιστοποίηση υπηρεσιών & διαδικασιώνσύμφωνα με εθνικά, εναρμονισμένα καθώςκαι λοιπά ευρωπαϊκά και διεθνή πρότυπα | Έως 3 πιστοποιητικά και έως 3.000 / Πιστοποιητικό |
| 11 | Υπηρεσίες Σχεδιασμού Συσκευασίας –Ετικέτας – Branding | έως 10% του Π/Υ |
| 12 | Πνευματική ιδιοκτησία – Ευρεσιτεχνίες – Μεταφορά τεχνογνωσίας | έως 40% του Π/Υ |
| 13 | Λογισμικό και δικαιώματα χρήσης (licenses) προγραμμάτων λογισμικού | έως 60% του Π/Υ |
| 14 | Δαπάνες συμμετοχής ΜΜΕ σε εμπορικές εκθέσεις | έως 3.000 / έκθεση |
| 15 | Λοιπά έξοδα προβολής - προώθησης και δικτύωσης |  |
| 16 | Έμμεσες Δαπάνες | 7% επί των άμεσων δαπανών |

**Τομείς Παραγωγικότητας της Εθνικής Στρατηγικής Έξυπνης Εξειδίκευσης S3**

1. Αγροδιατροφική Αλυσίδα
2. Βιοεπιστήμες, Υγεία, Φάρμακα
3. Ψηφιακές Τεχνολογίες
4. Αειφόρος Ενέργεια
5. Περιβάλλον & Κυκλική Οικονομία
6. Μεταφορές & Εφοδιαστική Αλυσίδα
7. Υλικά, Κατασκευές & Βιομηχανία
8. Τουρισμός, Πολιτισμός & Δημιουργικές Βιομηχανίες

Ως ημερομηνία έναρξης επιλεξιμότητας των δαπανών ορίζεται η 13/12/2023.

* Δεν γίνονται αποδεκτές ως επιλέξιμες δαπάνες, πάσης φύσεως παραστατικά αυτοτιμολόγησης (αποδείξεις δαπανών, τιμολόγια αυτοπαράδοσης, κ.α.).
* Τα αποκτώμενα στοιχεία ενεργητικού πρέπει να είναι καινούρια και αμεταχείριστα.

# ΘΕΜΑΤΑ ΕΝΕΡΓΕΙΑΣ

## **Α. Έκδοση Υπουργικής Απόφασης «Απαιτήσεις φύτευσης σε φωτοβολταϊκούς σταθμούς»**

Εκδόθηκε η υπ. αρίθμ. ΥΠΕΝ/ΔΙΠΑ/59842/4142/03.06.2024 Απόφαση του Υπουργού Περιβάλλοντος και Ενέργειας (ΦΕΚ 3218/06.06.2024) αναφορικά με τις «Απαιτήσεις φύτευσης σε Φωτοβολταϊκούς σταθμούς», σε εφαρμογή των διατάξεων του άρθρου 52 του ν.5069/2023. Με την Υπουργική Απόφαση **καθορίζονται οι απαιτήσεις** και **λεπτομέρειες** για την εκπλήρωση της **υποχρέωσης φύτευσης** σε **χερσαίους φωτοβολταϊκούς σταθμούς**.

Βασικό εργαλείο εξειδίκευσης του τρόπου φύτευσης για κάθε έργο είναι **η φυτοτεχνική μελέτη**, η οποία **εντάσσεται** στον **φάκελο της περιβαλλοντικής αδειοδότησης** και συντάσσεται από κάτοχο πτυχίων μελετών κατηγορίας 25 της περ. 15 της παρ. 3 του άρθρου 2 του ν. 4412/2016 (Α’ 147).

**Πεδίο Εφαρμογής**

Σε κάθε **νέο** φωτοβολταϊκό σταθμό

* της κατηγορίας Α του άρθρου 1 του ν. 4014/2011 (που απαιτείται η εκπόνηση Μ.Π.Ε.)
* της κατηγορίας Β του άρθρου 1 του ν. 4014/2011 (που απαιτείται η εκπόνηση φακέλου Π.Π.Δ.),

υποβάλλεται φυτοτεχνική μελέτη που συνοδεύει τον φάκελο της περιβαλλοντικής αδειοδότησης.

Επιπλέον, οι **υφιστάμενοι** φωτοβολταϊκοί σταθμοί -που σύμφωνα με το άρθρο 3 του ν.5069/2023 νοούνται οι φωτοβολταϊκοί σταθμοί, οι οποίοι είναι υπόχρεοι σε περιβαλλοντική αδειοδότηση (είτε με την έκδοση Α.Ε.Π.Ο. είτε με την έκδοση ΠΠΔ) και **έως και τις 06.06.2024** (ημερομηνία έκδοσης της Υ.Α.) **δεν έχουν υποβάλει πλήρες αίτημα για έκδοση Άδειας Εγκατάστασης-**καταλαμβάνονται και αυτοί από υποχρέωση φύτευσης και προβλέπεται:

* για τους σταθμούς της κατηγορίας Α του άρθρου 1 του ν. 4014/2011 να ακολουθηθεί η διαδικασία της υποβολής φακέλου τροποποίησης των περιβαλλοντικών όρων, με την έννοια της διαφοροποίησης μικρής κλίμακας, σύμφωνα με την παρ. 1α του άρθρου 6 του ν. 4014/2011
* για τους σταθμούς της κατηγορίας Β του άρθρου 1 του ν. 4014/2011 να ακολουθηθεί η διαδικασία της τροποποίησης των Π.Π.Δ.,

συνυποβάλλοντας στον εκάστοτε φάκελο φυτοτεχνική μελέτη.

**Απαιτήσεις – Λεπτομέρειες φύτευσης**

Στην Υ.Α. καθορίζονται οι απαιτήσεις των επιφανειών φύτευσης και ορίζεται πράσινη περιμετρική ζώνη σε έκαστο γήπεδο φωτοβολταϊκού σταθμού:

* με ελάχιστο πλάτος ζωνών 10m & ελάχιστο ύψος δασικών ειδών 10m για έργα υποκατηγορίας Α1,
* με ελάχιστο πλάτος ζωνών 8m & ελάχιστο ύψος δασικών ειδών 10m για έργα υποκατηγορίας Α2 και
* με ελάχιστο πλάτος ζωνών 5m & ελάχιστο ύψος δασικών ειδών 8m για έργα κατηγορίας Β.

Ενώ σε περίπτωση που το εμβαδόν ενός πολυγώνου υπερβαίνει τα 70 στρέμματα τότε επιπλέον της περιμετρικής φύτευσης θα πρέπει να προβλεφθεί εσωτερική φύτευση σε ποσοστό 5% της έκτασής του.

Ακόμη, μεταξύ των παραμέτρων που ορίζονται στην Υ.Α. είναι τα χαρακτηριστικά των φυτών (όπως το είδος αυτών), οι αποστάσεις από τα στοιχεία της εγκατάστασης, η διαδικασία έγκρισης και ελέγχου, με αυτοψία και οι κυρώσεις σε περίπτωση μη τήρησης της υποχρέωσης φύτευσης.

**Εξαιρέσεις**

Με την Υ.Α. απαλλάσσονται από την υποχρέωση φύτευσης οι φωτοβολταϊκοί σταθμοί:

* που εντάσσονται σε έργο υποδομής ή εγκαθίστανται εντός οργανωμένων υποδοχέων παραγωγικών δραστηριοτήτων, τουριστικών εγκαταστάσεων, βιομηχανικών μονάδων κ.ο.κ.,
* που αναπτύσσονται επί δομημένων επιφανειών συμπεριλαμβανομένων και των χώρων στάθμευσης
* αγροφωτοβολταϊκά που επιτρέπουν την ταυτόχρονη παραγωγή ηλεκτρικής ενέργειας και την γεωργική εκμετάλλευση

Αναφέρεται ότι η υποχρέωση φύτευσης δεν είναι υποχρεωτική για τους φωτοβολταϊκούς σταθμούς που εξαιρούνται από περιβαλλοντική αδειοδότηση, αλλά συνιστάται αναλογική εφαρμογή των διατάξεων της Υ.Α. προς την κατεύθυνση του περιβαλλοντικού οφέλους.

# ΘΕΜΑΤΑ ΧΩΡΟΤΑΞΙΑΣ / ΠΟΛΕΟΔΟΜΙΚΑ ΘΕΜΑΤΑ

## **Α. Πράσινα γραφεία**

Στην σύγχρονη επιχειρηματική κοινότητα, ολοένα και περισσότεροι χώροι εργασίας εφαρμόζουν πράσινες και βιώσιμες τακτικές συμβάλλοντας σημαντικά στην ανάπτυξη ενός ελκυστικού περιβάλλοντος, με γνώμονα την βιωσιμότητα και την ψυχολογική ευημερία των εργαζομένων. Η βιωσιμότητα κατακτά συνεχώς νέους υποστηρικτές και οι επιχειρήσεις καλούνται να εναρμονιστούν σε αυτό το πλαίσιο όχι μόνο μέσα από τα προϊόντα και τις υπηρεσίες που προσφέρουν αλλά και από το εργασιακό τους περιβάλλον. Σύγχρονες έρευνες δείχνουν ότι οι νέες γενιές είναι περισσότερο περιβαλλοντικά ευαισθητοποιημένες συγκριτικά με τις παλαιότερες. Ήδη στην Σιγκαπούρη μεγάλο ποσοστό των κτιρίων έχουν πιστοποιηθεί ως πράσινα, χρησιμοποιώντας φυτά στο εξωτερικό τους κέλυφος που συμβάλλουν στην αντιμετώπιση της ατμοσφαιρικής ρύπανσης και των υψηλών θερμοκρασιών που είναι όλο και συχνότερες λόγω της κλιματικής αλλαγής.

Οι πράσινοι και βιώσιμοι χώροι εργασίας έχουν ως βασικό στόχο την μείωση του αρνητικού περιβαλλοντικού αποτυπώματος με διάφορους τρόπους, όπως η εξοικονόμηση ενέργειας, η ανακύκλωση, η μείωση της χρήσης χαρτιού κλπ. Αυτό λειτουργεί θετικά για την ψυχολογία των εργαζομένων καθώς δημιουργεί το αίσθημα της ικανοποίησης για την εταιρεία την οποία εκπροσωπούν. Ενισχύεται η παραγωγικότητα τους και είναι πιθανότερο να συνεργαστούν και να μοιραστούν τις ιδέες τους καθώς νιώθουν ότι εργάζονται σε ένα περιβάλλον που μεριμνά για την αειφορία και εξασφαλίζει ένα καλύτερο μέλλον για τις επόμενες γενιές. Είναι γεγονός ότι η πανδημία της COVID-19 άλλαξε την εργασιακή καθημερινότητα. Το σύνολο του πληθυσμού αντιλήφθηκε τα οφέλη στο περιβάλλον που προέκυψαν από τη μειωμένη κίνηση των Μέσων Μεταφοράς με την μείωση της εκπομπής των αερίων, ενισχύοντας έτσι την οικολογική τους συνείδηση. Αυτό οδήγησε στην αναζήτηση νέων τρόπων μετακίνησης από και προς τους εργασιακούς χώρους και δημιούργησε την ανάγκη για την υιοθέτηση βιώσιμων πρακτικών. Πολλές εταιρείες σήμερα ενθαρρύνουν την  απομακρυσμένη  και ευέλικτη εργασία  σε μεγάλο ποσοστό, η οποία αποτελεί από μόνη της μια στροφή σε μια αειφόρο ανάπτυξη.

**Ένα «πράσινο» γραφείο ή ένα «πράσινο» κτίριο, θα πρέπει να συνδυάζει τρία βασικά στοιχεία:**

* **την μείωση των αρνητικών επιπτώσεων στο περιβάλλον**
* **την άνεση και την ευημερία στους χρήστες**
* **και τελικά την εξοικονόμηση κόστους στον ιδιοκτήτη.**

Βασικό στοιχείο προς αυτή την κατεύθυνση είναι η μείωση της χρήσης ηλεκτρικής ενέργειας και η στροφή προς εναλλακτικούς τρόπους παραγωγής ενέργειας με λιγότερο περιβαλλοντικό αποτύπωμα. Η χρήση φυτών στις όψεις των κτιρίων μπορεί να συμβάλλει θετικά στην ατμοσφαιρική ρύπανση, να βελτιώσει αισθητά το μικροκλίμα της περιοχής συμβάλλοντας στη μείωση των υψηλών θερμοκρασιών και να δημιουργήσει ένα περιβάλλον φιλικό τόσο ως προς τους εργαζόμενους όσο και προς τους διερχόμενους, δεδομένου ότι το αστικό πράσινο, ιδιαίτερα στην Ελλάδα, κρίνεται ανεπαρκές. Με τον τρόπο αυτό τα κτίρια μπορούν να επανενταχθούν ομαλά στα συμπαγή και πυκνοδομημένα αστικά κέντρα  εξασφαλίζοντας συνθήκες θερμικής άνεσης στο εσωτερικό τους αλλά και στο εξωτερικό τους. Ταυτόχρονα μπορούν να λειτουργήσουν ως συνδετικά στοιχεία για την εξασφάλιση συνοχής και ενότητας στο αστικό τοπίο προσφέροντας σημαντικά κοινωνικά, οικολογικά, οικονομικά και αντιληπτικά οφέλη.  Σύγχρονα, το αστικό τοπίο οφείλει να ερμηνεύεται και να γίνεται κατανοητό ως ένα ενιαίο σύνολο φύσης, πολιτισμού και ανθρώπινων δραστηριοτήτων και η στροφή σε πράσινες λύσεις στο κτιριακό δυναμικό είναι αναγκαία. Παράλληλα ενδείκνυνται η χρήση φυτών εσωτερικού χώρου, ο φυσικός φωτισμός και ο φυσικός αερισμός που βοηθούν στην εξασφάλιση ευεξίας στο ανθρώπινο δυναμικό και εν συνεχεία ενθαρρύνουν τη συνεργασία και την αποτελεσματικότητα στον χώρο εργασίας.

Σήμερα, η στροφή στις πράσινες και βιώσιμες πρακτικές, πάντα με γνώμονα την λειτουργία και τις ανάγκες της επιχείρησης, τείνει να προσελκύει τους εργαζόμενους, καθώς με τον τρόπο αυτό οι εταιρείες έχουν καλύτερο κοινωνικό αντίκτυπο και κατ’ επέκταση δημιουργείται το αίσθημα της ικανοποίησης. Ο σεβασμός στο περιβάλλον είναι σημαντικό να καλλιεργείται σε όλες τις πτυχές της ζωής μας καθώς έτσι εξασφαλίζεται μια συνολική ευημερία και μια ισορροπία ανάμεσα στην κοινωνική και επαγγελματική ζωή.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΏΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ)

## **Α. Υπαγωγή της Α’ ΒΙ.ΠΕ. ΒΟΛΟΥ στις διατάξεις του ν.4982/2022 (Α’195) και αντιστοίχιση ως Επιχειρηματικό Πάρκο Α΄ ΒΟΛΟΥ (Τύπου Α1)**

Με την έκδοση του Ν.4982/2022 θεσμοθετήθηκε το πλέον σύγχρονο πλαίσιο για την ανάπτυξη Επιχειρηματικών Πάρκων και παράλληλα θεσπίστηκε η **υποχρέωση υπαγωγής όλων των Πάρκων των προηγούμενων πλαισίων** (ΒΙΠΕ του Ν.4458/1965, ΒΕΠΕ του Ν.2545/1997 και Επιχειρηματικά Πάρκα του Ν.3982/2011) στις διατάξεις του νέου Νόμου εντός 5 ετών από τη δημοσίευσή του σε ΦΕΚ.

**Με την υπ’ αριθμ. 43008/31.05.2024 (ΦΕΚ/Β’/14.06.2024) Απόφαση της Υφυπουργού Ανάπτυξης υπάγεται η Α’ ΒΙ.ΠΕ. ΒΟΛΟΥ στις διατάξεις του ν. 4982/2022 και την αντιστοίχισή του σε Επιχειρηματικό Πάρκο Α’ Βόλου** (Τύπου Α1). Εντός του Επιχειρηματικού Πάρκου Α’ Βόλου (Τύπου Α1), επιτρέπεται η εγκατάσταση και άσκηση των δραστηριοτήτων του άρθρου 5 του ν. 4982/2022.

Ως εταιρεία Ανάπτυξης και Διαχείρισης (Ε.Α.Δ.Ε.Π.) του Επιχειρηματικού Πάρκου Α’ Βόλου (Τ’υπου Α1), ορίζεται η διαχείριση Α’ Βιομηχανικής Περιοχής Βόλου Α.Ε. (Α’ Β.Ε.Π.Ε. ΒΟΛΟΥ Α.Ε.)

Το Επιχειρηματικό Πάρκο Α’ ΒΟΛΟΥ (Τύπου Α1), αναπτύσσεται εντός των διοικητικών ορίων του Δήμου Βόλου της Περιφερειακής Ενότητας Μαγνησίας και το εμβαδόν της οριοθετημένης περιοχής του Επιχειρηματικού Πάρκου Α’ ΒΟΛΟΥ (Τύπου Α1), είναι 2.778.385,41 τ.μ..

# ΘΕΜΑΤΑ ΣΥΣΤΗΜΑΤΩΝ ΔΙΑΧΕΙΡΙΣΗΣ & ΠΙΣΤΟΠΟΙΗΣΗΣ ΠΡΟΪΟΝΤΩΝ

## **Α. Προμηθευτές τομέα υγείας δημοσίου – Έναρξη λειτουργίας μητρώου προμηθευτών ΕΚΑΠΥ**

Στις **20/02/2024**, η Εθνική Κεντρική Αρχή Προμηθειών Υγείας (ΕΚΑΠΥ), ανακοίνωσε την έναρξη λειτουργίας του **Μητρώου Προμηθευτών** της, σύμφωνα με τις απαιτήσεις του Ν. 4865/2021.

Η υποχρέωση εγγραφής στο Μητρώο Προμηθευτών αφορά το σύνολο των προμηθευτών που συναλλάσσονται με το δίκτυο δημόσιας υγείας (όπως περιγράφονται στο άρθρο 7 του Ν 4865/21), για την παροχή:

**Α) Ιατροτεχνολογικών Προϊόντων,**

**Β) Ειδών ειδικής διατροφής,**

**Γ) Εξοπλισμού και**

**Δ) Λοιπών υπηρεσιών**

Ενδεικτικά φορείς του δικτύου δημόσιας υγείας είναι:

* Όλες οι Υγειονομικές Περιφέρειες (Υ.Π.Ε.) της χώρας,
* Όλα τα νοσοκομεία του Ε.Σ.Υ. και τις αποκεντρωμένες μονάδες τους,
* Όλα τα στρατιωτικά νοσοκομεία και άλλες σχετικές μονάδες,
* Όλες οι δημόσιες δομές παροχής υπηρεσιών πρωτοβάθμιας υγείας,
* Όλα τα νομικά πρόσωπα ιδιωτικού δικαίου που δραστηριοποιούνται στον τομέα της υγείας και εποπτεύονται από τον Υπουργό Υγείας.

Το **Μητρώο Προμηθευτών** είναι διαθέσιμο για εγγραφή από τις ενδιαφερόμενες εταιρείες από τις **21/02/2024**, στον παρακάτω σύνδεσμο: <https://appsregistries.ekapy.gov.gr/> στον οποίο παρέχονται και οι σχετικές οδηγίες για την εγγραφή.

Στα έγγραφα που απαιτείται να επισυνάψουν οι εταιρείες που επιθυμούν να εγγραφούν στο Μητρώο Προμηθευτών, περιλαμβάνονται τα:

* **Βεβαίωση Ορθής Πρακτικής Διανομής – Σύστημα αρχών και Κατευθυντήρων Γραμμών Ορθής Πρακτικής Διανομής Ιατροτεχνολογικών Προϊόντων**
* **Πιστοποιητικό ISO 9001:2015 – Σύστημα Διαχείρισης Ποιότητας**
* **Πιστοποιητικό ISO 13485:2016 – Σύστημα Διαχείρισης Ποιότητας Ιατροτεχνολογικών Προϊόντων**
* **Πιστοποιητικό ISO 37001:2016 – Σύστημα Κατά της Δωροδοκίας**

Ειδικότερα, για τις περιπτώσεις των προμηθευτών που δεν έχουν είναι διαθέσιμο το πιστοποιητικό **ISO 37001:2016**, δίνεται η δυνατότητα να προσκομισθεί αυτό εντός εννέα μηνών (με την ανάρτηση σχετικής Υπεύθυνης Δήλωσης μέσω gov.gr).

Με την ολοκλήρωση της εγγραφής και κατόπιν της ολοκλήρωσης της έγκρισης της. Θα δημιουργείται μοναδικός αριθμός προμηθευτή και το σύστημα θα παράγει **ΒΕΒΑΙΩΣΗ ΕΓΓΡΑΦΗΣ ΣΤΟ ΜΗΤΡΩΟ**. Ο **Μοναδικός Αριθμός Προμηθευτή** θα είναι **απαραίτητος** το επόμενο χρονικό διάστημα προκειμένου ο Προμηθευτής να συναλλάσσεται αρχικά με τα δημόσια Νοσοκομεία και στη συνέχεια με το σύνολο των φορέων του άρθρου 7 του Ν. 4865/2021.

## **Β. Η σημασία του Ελεγκτικού Σύμπαντος στην ορθή ανάπτυξη του Ελεγκτικού Συστήματος**

**Αναπτύσσοντας το Ελεγκτικό Σύστημα**

Το Σύστημα Εσωτερικού Ελέγχου (ΣΕΕ) αποτελεί το δίχτυ ασφαλείας ενός Οργανισμού. Δεν είναι απλά μια συλλογή κανόνων και διαδικασιών, αλλά ένα συνεκτικό πλαίσιο προστασίας της περιουσίας, αποφυγής λαθών αλλά και ευθυγράμμισης τόσο με τους οργανωσιακούς στόχους όσο και με το κανονιστικό πλαίσιο.

Για αυτό λοιπόν η ορθή ανάπτυξή του ΣΕΕ πρέπει να μπει ψηλά στην ατζέντα όχι μόνον της Διοίκησης αλλά και ολόκληρου του προσωπικού. Η Επιτροπή COSO, ως διεθνώς αναγνωρισμένη αρχή για την παροχή του θεωρητικού πλαισίου κάθε ΣΕΕ, δηλώνει πως η λειτουργία του ΣΕΕ διεξάγεται από το Διοικητικό Συμβούλιο και τα στρώματα της Διοίκησης μέχρι και το από προσωπικό των τμημάτων έτσι ώστε να διασφαλιστούν οι στόχοι του Οργανισμού σε τρεις καίριους τομείς:

* *Αποτελεσματικότητα (ικανότητα να εκπληρώνεται ο στόχος) και αποδοτικότητα (εκπλήρωση του στόχου με τους λιγότερους δυνατούς πόρους) των λειτουργιών*
* *Αξιοπιστία των οικονομικών και άλλων αναφορών*
* *Συμμόρφωση με τους νόμους και το κανονιστικό πλαίσιο.*

 Η ανάπτυξη του ΣΕΕ περιλαμβάνει τον σχεδιασμό και την τοποθέτηση ενός συνόλου δικλίδων ελέγχου (controls) κάτι το οποίο μπορεί να είναι μια εξαιρετικά περίπλοκη και χρονοβόρα αποστολή. Όμως είναι καθόλα απαραίτητη, αφού η Ομοσπονδία Πιστοποιημένων Ελεγκτών Απάτης (Association of Certified Fraud Examiners) στην τελευταία της Ετήσια Έκθεση (Report to the Nations, 2024) αποκάλυψε τα εξής: 51% των περιπτώσεων απάτης οφείλονται σε απουσία δικλίδων ελέγχου ή σε παράκαμψη δικλίδων ελέγχου, δηλαδή σε αναποτελεσματικές δικλίδες!

Πως όμως μπορούμε να εφαρμόσουμε ανθεκτικές δικλίδες οι οποίες θα είναι αποτελεσματικές και θα ευθυγραμμίζουν τη λειτουργία του οργανισμού με τους στρατηγικούς του στόχους;

Η απάντηση δίνεται παρακάτω:

1. *Να εμφυτεύσουμε κουλτούρα συμμόρφωσης*

Εδώ μιλάμε ουσιαστικά για την βελτίωση του Περιβάλλοντος Ελέγχου (Control Environment). Αυτό ξεκινά από την ανώτατη διοίκηση, η οποία θέτει τον «τόνο στη κορυφή», δίνοντας εξέχουσα σημασία στην ύπαρξη δικλίδων και την αυστηρή εφαρμογή τους. Ο τόνος στη κορυφή μετακυλίεται από την διοικητική αλυσίδα σε όλες τις βαθμίδες προσωπικού ώστε να γίνει αντιληπτός από όλους.

1. *Να αξιολογήσουμε τους κινδύνους*

Δεν μπορούμε να δημιουργήσουμε ένα δίκτυ ασφαλείας αν δεν αναγνωρίσουμε, αναλύσουμε και αξιολογήσουμε τους κινδύνους στους οποίους είναι εκτεθειμένος ο οργανισμός μας. Ο σχεδιασμός μιας αποτελεσματικής δικλίδας προϋποθέτει την πλήρη κατανόηση του κινδύνου που καλείται να αντιμετωπίσει. Έτσι λοιπόν, είναι απαραίτητη η καταγραφή των επιπτώσεων πραγματοποίησης του κινδύνου καθώς και την πιθανότητα έλευσής του.

1. *Να αποτυπώσουμε εγγράφως τις δικλίδες ελέγχου*

Οι δικλίδες ελέγχου πρέπει να είναι επίσημα θεσμοθετημένες και καταγεγραμμένες ώστε να εκτελούνται από τους υπαλλήλους (1η γραμμή άμυνας) αλλά και να ελέγχονται από τους «υπεύθυνους δικλίδων» (2η γραμμή άμυνας). Έτσι διευκολύνεται και το έργο των Εσωτερικών Ελεγκτών (3η γραμμή άμυνας) όταν καλούνται να προχωρήσουν σε δοκιμές δικλίδων (control testing) ώστε να διαπιστώσουν την ορθή λειτουργία τους.

1. *Να επικοινωνήσουμε τις δικλίδες σε όλους του εμπλεκόμενους*

Ο οργανισμός πρέπει να υιοθετήσει ένα πρόγραμμα ενημέρωσης και εκπαίδευσης των υπαλλήλων ώστε να είναι έτοιμοι να εφαρμόσουν τις υιοθετημένες δικλίδες κατά τον βέλτιστο δυνατό τρόπο.

1. *Να αυτοματοποιήσουμε τις δικλίδες όπου είναι δυνατόν*

Η αυτοματοποίηση δικλίδων μπορεί να παρέχει πληροφόρηση σε πραγματικό χρόνο και να διευρύνει τις δοκιμές δικλίδων ακόμη και σε ολόκληρο τον πληθυσμό.

**Ο ρόλος του Εσωτερικού Ελεγκτή**

Ο Εσωτερικός Έλεγχος (Internal Audit) βοηθά τον οργανισμό να πετύχει τους στόχους του, κάνοντας μια συστηματική προσπάθεια αξιολόγησης και βελτίωσης 1) της διαχείρισης κινδύνων, 2) του ελεγκτικού συστήματος και 3) της διακυβέρνησης.

Συγκεκριμένα:

1. *Αξιολογεί τη Διαχείριση Κινδύνων*

Ανεξάρτητα από την ύπαρξη Μονάδας Διαχείρισης Κινδύνων στον οργανισμό, ο Εσωτερικός Έλεγχος οφείλει να εντοπίσει και να αξιολογήσει τους κινδύνους που τον διατρέχουν.

1. *Αξιολογεί τις Δικλίδες Ελέγχου*

Βασικό καθήκον του Εσωτερικού Ελέγχου είναι να τεστάρει τις δικλίδες ελέγχου και να αποφασίζει για την αποτελεσματικότητα τους αλλά και την ανάγκη βελτίωσής τους .

1. *Υποστηρίζει συμβουλευτικά τη Διοίκηση στην εφαρμογή νέων δικλίδων*

Απόρροια της αξιολόγησης των δικλίδων είναι και οι προτάσεις προς την διοίκηση για την βελτίωση των αναποτελεσματικών δικλίδων αλλά και την εφαρμογή νέων.

1. *Αναλύει την Ποιότητα των Λειτουργιών και Διαδικασιών*

Ο Εσωτερικός Έλεγχος συνεργάζεται με στελέχη όλων των βαθμίδων για να αξιολογήσει λειτουργίες και διαδικασίες και να προτείνει βελτιώσεις στη διοίκηση.

1. *Συνεργάζεται με λοιπές Διαβεβαιωτικές Οντότητες*

Η αλληλεπίδραση και συνεργασία με τον εξωτερικό ελεγκτή, τον διαχειριστή κινδύνων, τον υπεύθυνο συμμόρφωσης, τον διαχειριστή ποιότητας, τον υπεύθυνο ασφαλείας, τον υπεύθυνο πληροφορικής και άλλα επιτελικά στελέχη, δημιουργεί συνέργειες και αποτελεί σημαντική πηγή πληροφόρησης.

1. *Ενισχύει την καλή Διακυβέρνηση*

Ο Εσωτερικός Έλεγχος προτείνει την υιοθέτηση σύγχρονων εργαλείων διακυβέρνησης, όπως την υιοθέτηση μηχανισμών λογοδοσίας. Προτείνει την βελτίωση των μηχανισμών λήψης αποφάσεων και δημιουργεί μηχανισμούς αντιμετώπισης απειλών. Επίσης συντελεί στην ευθυγράμμιση των λειτουργιών με τους στόχους του οργανισμού. Τέλος, βοηθά στην θεμελίωση κλίματος εμπιστοσύνης μεταξύ των ομάδων συμφερόντων, κυρίως μεταξύ των μετόχων και της διοίκησης του οργανισμού.

**To Ελεγκτικό Σύμπαν**

Για να διακρίνουμε τη σημασία του Ελεγκτικού Σύμπαντος στην ανάπτυξη του Ελεγκτικού Συστήματος, πρέπει πρώτα να το ορίσουμε. Έτσι λοιπόν, Ελεγκτικό Σύμπαν (Audit Universe) είναι:

*«Κάθε μονάδα, περιοχή, λειτουργία, πρόγραμμα, έργο, διαδικασία που θα μπορούσε να αποτελεί αντικείμενο ελέγχου»*

Το Ελεγκτικό Σύμπαν αποτελείται από «ελεγχόμενες μονάδες (auditable units), περιοχές (auditable areas) ή οντότητες (auditable entities), οι οποίες μπορούν να ελεγχθούν ανεξάρτητα από τις υπόλοιπες. Σε στατιστικούς όρους οι ελεγχόμενες μονάδες αποτελούν τον Πληθυσμό Ελέγχου.

Γίνεται λοιπό αντιληπτό ότι ο Εσωτερικός Έλεγχος, έχοντας στη διάθεσή του καταγεγραμμένο το Ελεγκτικό Σύμπαν, διαθέτει «το μενού» των ελεγχόμενων δράσεων που μπορεί να πραγματοποιήσει. Αυτό σημαίνει ότι **η καταγραφή του Ελεγκτικού Σύμπαντος αποτελεί σημαντικό εργαλείο στην προετοιμασία του Ετήσιου Πλάνου Ελέγχων**, όπου ο Εσωτερικός Έλεγχος καλείται να επιλέξει τις ελεγκτικές δράσεις που θα πραγματοποιήσει βάσει κινδύνων.

*Είναι όμως η καταγραφή του Ελεγκτικού Σύμπαντος υποχρεωτική;*

Η σύντομη απάντηση είναι ΟΧΙ.

Το Πρότυπο 2010.Α1 του Διεθνούς Πλασίου Επαγγελματικής Εφαρμογής (IPPF, 2017) δηλώνει: «Το πρόγραμμα έργων της λειτουργίας εσωτερικού ελέγχου πρέπει να βασίζεται στην εκτίμηση των κινδύνων, η οποία πρέπει να διενεργείται τουλάχιστον μια φορά τον χρόνο. Η άποψη της ανώτερης διοίκησης και του συμβουλίου πρέπει να ληφθεί υπόψη σε αυτή την διαδικασία.»

Το Ετήσιο Πλάνο Ελέγχων πρέπει να βασίζεται στην αξιολόγηση των κινδύνων, όμως δεν αναφέρεται πουθενά ότι η αξιολόγηση αυτή πρέπει να πηγάζει στο Ελεγκτικό Σύμπαν. Το Ινστιτούτο Εσωτερικών Ελεγκτών (Audit Universe-IIA, 2023) το επιβεβαιώνει: «Τα Διεθνή Πρότυπα δεν απαιτούν δράσεις καταγραφής του Ελεγκτικού Σύμπαντος. Ο Επικεφαλής Εσωτερικού Ελέγχου (ΕΕΕ) μπορεί να επιλέξει αν θα προχωρήσει σε καταγραφή του Ελεγκτικού Σύμπαντος…».

*Ποιοι όμως είναι οι παράγοντες που θα επηρεάσουν την απόφαση του ΕΕΕ για την καταγραφή του Ελεγκτικού Σύμπαντος;*

Σύμφωνα με το Ινστιτούτο Εσωτερικών Ελεγκτών (ΙΕΕ) είναι οι εξής:

* *Γεωγραφική επέκταση του οργανισμού*
* *Αστάθεια του κλάδου δραστηριοποίησης*
* *Φύση της εμπορικής δραστηριότητας*
* *Μέγεθος της οργανωσιακής αλλαγής*

Οι ανωτέρω παράγοντες απαιτούν την καταγραφή και τη διαρκή ενημέρωση του Ελεγκτικού Σύμπαντος. Ένας οργανισμός που υπόκειται σε σημαντικές αλλαγές σε βάθος χρόνου, χρειάζεται χαρτογράφηση αλλά και συνεχή ενημέρωση του Ελεγκτικού Σύμπαντος καθιστώντας την μία δυναμική διαδικασία.

* *Απαιτήσεις διαβεβαίωσης (assurance) από την Επιτροπή Ελέγχου, το Διοικητικό Συμβούλιο και εξωτερικούς Ρυθμιστικούς Φορείς*

Για παράδειγμα, οι κεντρικές τράπεζες πολλών χωρών, ως ρυθμιστικές αρχές του τραπεζικού τομέα, επιβάλλουν υποχρεωτική καταγραφή του Ελεγκτικού Σύμπαντος. Άλλοι οργανισμοί αναπτύσσουν Μητρώο Κινδύνων προσπερνώντας την καταγραφή του Ελεγκτικού Σύμπαντος.

* *Ωριμότητα Συστήματος Εσωτερικού Ελέγχου*

Η καταγραφή του Ελεγκτικού Σύμπαντος προσδίδει αξία στις περιπτώσεις όπου το ΣΕΕ είναι αδύναμο, λειτουργεί άτυπα και αποσπασματικά. Ένα ισχυρό ΣΕΕ με αυτοματοποιημένες δικλίδες, συνεκτική διαχείριση κινδύνων και αποτελεσματική εποπτεία δεν χρειάζεται την καταγραφή του Ελεγκτικού Σύμπαντος. Στη δεύτερη περίπτωση, ο Εσωτερικός Έλεγχος μπορεί να βασίζεται στις αναφορές των διοικητικών στελεχών, του διαχειριστή κινδύνων και των πληροφοριακών συστημάτων. Για την καλύτερη κατανόηση της «ωριμότητας» του ΣΕΕ παραθέτουμε αντίστοιχους ορισμούς από το εγχειρίδιο της Εθνικής Αρχής Διαφάνειας (Εκτίμηση Ωριμότητας του Συστήματος Εσωτερικού Ελέγχου Δημοσιονομικής Διαχείρισης – ΕΑΔ, 2022).

| ΕΠΙΠΕΔΟ ΩΡΙΜΟΤΗΤΑΣ ΣΕΕ | ΠΕΡΙΓΡΑΦΗ |
| --- | --- |
| Λειτουργεί άτυπα ή κατά περίπτωση | Υφίστανται δικλίδες ελέγχου (είτε από τον νόμο είτε κατά την καθημερινή διοικητική πρακτική, αλλά είναι διάσπαρτες και τυγχάνουν διαχείρισης και εφαρμογής αποσπασματικά από τις επιμέρους οργανικές μονάδες του φορέα, οι οποίες περιορίζονται στα στεγανά που οριοθετούνται από τις νόμιμες αρμοδιότητές τους. Η διαχείριση των δικλίδων ελέγχου δεν γίνεται κατά τρόπο ενιαίο και η σχετική πληροφόρηση δεν διαχέεται σε περισσότερες συναρμόδιες οργανικές μονάδες (“silo” situations). Οι μέθοδοι τεκμηρίωσης, αναφορών και παρακολούθησης/εποπτείας δεν επαρκούν. |
| Λειτουργεί τυπικά | Η διοίκηση και τα στελέχη του φορέα είναι ενήμερα για τη λειτουργία των δικλίδων ελέγχου. Οι δικλίδες ελέγχου είτε έχουν προβλεφθεί νομοθετικώς, είτε έχουν σχεδιαστεί σε επίπεδο διοικητικής πρακτικής και έχουν τύχει της έγκρισης της διοίκησης. Οι δικλίδες ελέγχου υφίστανται και λειτουργούν, ως επί το πλείστον κατά τρόπο ενιαίο, εναρμονιζόμενες με το σύνολο των αρμοδιοτήτων που περικλείουν. Υφίσταται -έως ένα σημείο- μεθοδολογία/τυποποίηση τεκμηρίωσης και αναφορών. Υφίστανται αυτοματοποιημένα εργαλεία και άλλα μέτρα ελέγχου, χωρίς να είναι ενσωματωμένα σε όλες τις λειτουργίες του φορέα. Η παρακολούθηση/εποπτεία της απόδοσης και της λογοδοσίας χρειάζεται βελτίωση. |
| Λειτουργεί με ικανοποιητικές διαδικασίες διαχείρισης & εποπτείας | Υφίσταται αλυσίδα λογοδοσίας, σαφής, γνωστή και κατανοητή από τη διοίκηση και τα στελέχη του φορέα. Υφίσταται επίσημο πλαίσιο, όπως εγκύκλιες οδηγίες και γραπτές εντολές, με τις οποίες τίθενται και εξειδικεύονται δικλίδες ελέγχου, πέραν αυτών που θεσπίζονται ήδη από το νομοθετικό και κανονιστικό πλαίσιο του φορέα. Αξιοποιούνται τεχνολογικά εργαλεία και άλλες δικλίδες ελέγχου για να παραχθούν περισσότερο τυποποιημένες εκτιμήσεις. Έχουν οριστεί σε ικανοποιητικό βαθμό βασικοί δείκτες απόδοσης (KPI) για την παρακολούθηση της αποτελεσματικότητας των λειτουργιών του φορέα. |
| Λειτουργεί πλήρως αποτελεσματικά | Οι δικλίδες ελέγχου τίθενται από το οικείο νομοθετικό και κανονιστικό πλαίσιο, καθώς και στο πλαίσιο της ιεραρχικής και εποπτικής λειτουργίας των διοικητικών οργάνων του φορέα, με γραπτές οδηγίες και εντολές. Υφίστανται σε μεγάλο ποσοστό αυτοματοποιημένες υποδομές για τη λειτουργία των δικλίδων ελέγχου. Η συγκριτική αξιολόγηση, οι βέλτιστες πρακτικές και τα στοιχεία συνεχούς βελτίωσης έχουν ενσωματωθεί στις δραστηριότητες εποπτείας / παρακολούθησης από τα αρμόδια διοικητικά όργανα, τα οποία αποδίδουν μεγάλη σημασία στην αποτελεσματικότητα, αποδοτικότητα και οικονομικότητα των λειτουργιών του φορέα. Η παρακολούθηση και η εποπτεία γίνονται σε πραγματικό χρόνο. |

**Πλεονεκτήματα καταγραφής του Ελεγκτικού Σύμπαντος**

Στο κεφάλαιο αυτό παραθέτουμε τα πλεονεκτήματα καταγραφής του Ελεγκτικού Σύμπαντος:

1. *Ξεκάθαρη οριοθέτηση των ελεγκτικών δράσεων σε όρους κάλυψης του οργανισμού.*

Με την καταγραφή του Ελεγκτικού Σύμπαντος **έχουμε πλήρη εικόνα των περιοχών του οργανισμού όπου θα εκτελεστούν οι ελεγκτικές δράσεις** βάσει του Ετήσιου Πλάνου Ελέγχων. Ο ΕΕΕ μπορεί να δώσει μία σαφή, ποσοτική απάντηση ως προς τις περιοχές ελέγχου. Για παράδειγμα, ο Εσωτερικός Έλεγχος μπορεί να αναφέρει ότι 100% των ελεγχόμενων μονάδων υψηλού κινδύνου έχουν ελεγχθεί στο τρέχον δημοσιονομικό έτος.

1. *Συσχέτιση Διαθέσιμων Πόρων και Ελεγκτικών Δράσεων.*

Η καταγραφή του Ελεγκτικού Σύμπαντος προσδίδει **σαφήνεια ως προς τις περιοχές του οργανισμού που δεν περιλαμβάνονται στο Ετήσιο Πλάνο Ελέγχου**. Ο ΕΕΕ μπορεί να παρουσιάσει τη **σχέση ελεγκτικών πόρων και κάλυψης του ελεγκτικού σύμπαντος**. Δηλαδή, μπορεί να παρουσιάσει στον επικεφαλής του οργανισμού τι πόροι απαιτούνται για να εκτελεστούν ελεγκτικές δράσεις σε διαφορετικά ποσοστά κάλυψης του οργανισμού. Έτσι, ο επικεφαλής μπορεί να πάρει μια επιτελική απόφαση για το εύρος των ελεγκτικών δράσεων σε βάση Κόστους-Οφέλους. Από την άλλη πλευρά, ο ΕΕΕ μπορεί να υπολογίσει καλύτερα τις απαιτήσεις σε αριθμό προσωπικού και δεξιότητες που θα χρειαστούν για την συμπερίληψη διαφορετικών ελεγχόμενων μονάδων στο Ετήσιο Πλάνο Ελέγχων.

1. *Καλύτερη κατανόηση του οργανισμού.*

Με την καταγραφή του Ελεγκτικού Σύμπαντος ο Εσωτερικός Έλεγχος αποκτά μια ευρύτερη εικόνα του οργανισμού. Η πληροφόρηση δεν περιορίζεται στους κινδύνους και τις δικλίδες ελέγχου, αλλά περιλαμβάνει τις δραστηριότητες του κάθε τμήματος, την επιχειρηματική συνοχή και την εφαρμοζόμενη στρατηγική. **Ο Εσωτερικός Έλεγχος αποκτά μια «εμπορική» ματιά στον οργανισμό**. Άρα είναι σε θέση να προβεί σε βαθύτερη κατανόηση των κινδύνων που τον διέπουν. **Ο Εσωτερικός Έλεγχος μπορεί να αξιολογήσει τις διάσπαρτες δικλίδες (controls) ως ένα ενιαίο Σύστημα Εσωτερικού Ελέγχου** **(control system)** και να διακρίνει τις περιοχές όπου υπάρχουν κενά ελέγχου αλλά και περιττές δικλίδες.

**Κατηγοριοποίηση Ελεγχόμενων Μονάδων**

Δεν υπάρχει κάποιος προκαθορισμένος τρόπος «τεμαχισμού» ή κατάτμησης του Ελεγκτικού Σύμπαντος. Με λίγα λόγια η καταγραφή του Ελεγκτικού Σύμπαντος είναι «τέχνη» και όχι «επιστήμη». Οι συνήθεις κατηγορίες όμως προκύπτουν βάσει:

* Επιχειρησιακής Μονάδας
* Γραμμής Προϊόντων
* Γεωγραφικής Περιοχής
* Λειτουργίας
* Διαδικασίας
* Μηχανογραφικής Εφαρμογής
* Συμβολαίων και Έργων
* Θυγατρικών Επιχειρήσεων
* Μηχανισμών Ελέγχου
* Συνδυασμού των ανωτέρω

Η επιλογή εξαρτάται από πολλούς παράγοντες μεταξύ των οποίων και **το είδος του οργανισμού μας**. Πχ μια επιχείρηση λιανικού εμπορίου θα ήθελε να διακρίνει τις ελεγχόμενες μονάδες σε φυσικά καταστήματα. Έτσι θα ήταν ευκολότερο να εντοπιστούν οι κίνδυνοι και να τοποθετηθούν δικλίδες σε συνεργασία με τον υπεύθυνο καταστήματος.

Οι συνήθεις προσεγγίσεις είναι δύο:

α) η Κάθετη Προσέγγιση (κατά επιχειρησιακές μονάδες) όπου χρησιμοποιείται το οργανόγραμμα για να οριστούν τα τμήματα ως ελεγχόμενες μονάδες.

β) η Οριζόντια Προσέγγιση (κατά διαδικασίες) όπου χρησιμοποιούνται οι διαδικασίες που εκτελεί ο οργανισμός ως ελεγχόμενες μονάδες.

Είναι σημαντικό να υπάρχει **συνέπεια στην επιλογής μας**. Δεν μπορεί τη μια χρονιά να κατηγοριοποιούμε το Ελεγκτικό Σύμπαν βάσει επιχειρησιακών μονάδων και την άλλη βάσει διαδικασιών. Βεβαίως αν στο πέρασμα των ετών διακρίνουμε ότι η υπάρχουσα κατηγοριοποίηση μας παρέχει μία μυωπική εικόνα των κινδύνων ή ανεπαρκή κάλυψη του οργανισμού μας, τότε πρέπει να αναθεωρηθεί.

Στο παρακάτω πίνακα παραθέτουμε εμπειρικά δεδομένα όπως τα συνέλεξε το Ινστιτούτο Εσωτερικών Ελεγκτών (ΙΙΑ Government Survey).

| **Καλές Πρακτικές στη Κατηγοριοποίηση του Ελεγκτικού Σύμπαντος** |
| --- |
| 1. Μονάδες Εσ. Ελέγχου με χαρτογραφημένο Ελεγκτικό Σύμπαν (97%) |
| 2. Οι πιο συχνές κατηγορίες : |
| * Τμήματα – 97%
 |
| * Διαδικασίες – 97%
 |
| * Επιχειρησιακή Μονάδα – Τοποθεσία -- 81%
 |
| * Έργα – 75%
 |
| * Υπηρεσίες – 58%
 |
| * Περιοχές Κινδύνου – 28%
 |
| * Άλλο – 22%
 |

Πηγή: IIA Government Survey

Διαφορετική κατηγοριοποίηση μπορεί να ζητείται και από τον ρυθμιστικό ή ελεγκτικό φορέα μας. Αυτό όμως δεν σημαίνει ότι πρέπει να καταργήσουμε την δική μας επιλογή, ειδικά αν έχουμε διαπιστώσει ότι είναι αποτελεσματική. Μπορούμε λοιπόν να διατηρούμε δυο ή και περισσότερες μορφές Ελεγκτικού Σύμπαντος, δηλαδή να έχουμε **Πολυδιάστατο Ελεγκτικό Σύμπαν**. Αυτό μας δίνει την δυνατότητα να κοιτάμε το Ελεγκτικό μας Σύμπαν από διαφορετικές οπτικές γωνίες και να έχουμε καλύτερη κάλυψη των κινδύνων που διέπουν τις ελεγχόμενες μονάδες. Το μειονέκτημα όμως είναι ότι θα χρειαστούμε περισσότερους πόρους για να καταγράφουμε και να ενημερώνουμε τις διαφορετικές διαστάσεις του Ελεγκτικού Σύμπαντος.

Σε κάθε περίπτωση είναι σημαντικό **οι ελεγχόμενες μονάδες να προσδιορίζονται με σαφήνεια και να έχουν παρόμοιο μέγεθος**. Αυτό είναι ιδιαιτέρως σημαντικό αν η συχνότητα των ελέγχων καθορίζεται βάσει ελεγχόμενων μονάδων. Και αυτό γιατί δεν μπορεί μια ελεγχόμενη μονάδα με τεράστιο μέγεθος να έχει την ίδια βαρύτητα με μία μικρή ελεγχόμενη μονάδα στο πρόγραμμα ελέγχου.

*Πως γνωρίζουμε ότι έχουμε κάνει πλήρη καταγραφή του Ελεγκτικού Σύμπαντος;*

Όποια μέθοδο κατάτμησης χρησιμοποιήσουμε, θα πρέπει να βεβαιωθούμε ότι έχουμε καλύψει όλο το εύρος του οργανισμού μας. Για αυτό πρέπει να συμβουλευτούμε το οργανόγραμμα, να επικοινωνήσουμε με την Επιτροπή Ελέγχου, την Διοίκηση αλλά και τους Εξωτερικούς Ελεγκτές. Τέλος, μία ανασκόπηση των λογαριασμών της Γενικής Λογιστικής μπορεί να φανεί ιδιαίτερα χρήσιμη στον εντοπισμό αφανών περιοχών του οργανισμού.

*Ποιο είναι το βέλτιστο μέγεθος της ελεγχόμενης μονάδας;*

Η απάντηση σε αυτή την ερώτηση θα δοθεί από τα επιμέρους χαρακτηριστικά του οργανισμού (ιεραρχική δομή, μέγεθος, πολυπλοκότητα). Μικρό μέγεθος μπορεί να σημαίνει καλύτερη εστίαση στους κινδύνους, όμως σημαίνει και δέσμευση σημαντικών ελεγκτικών πόρων για την καταγραφή και ενημέρωση μεγάλου πλήθους ελεγχόμενων μονάδων. Μικρό μέγεθος μπορεί να οδηγεί και στην υπερανάλυση ή διπλή καταγραφή του ίδιου κινδύνου. Σε αυτή την περίπτωση το μέγεθος των ελεγχόμενων μονάδων πρέπει να αυξηθεί. **Το συμπέρασμα είναι ότι** **οι ελεγχόμενες μονάδες πρέπει να έχουν το απαραίτητο μέγεθος που θα μας παρέχει την πληροφόρηση που χρειαζόμαστε**.

Βέβαια, αν θεωρήσουμε ότι συγκεκριμένες ελεγχόμενες μονάδες χρειάζονται περισσότερη προσοχή και ανάλυση, μπορούμε να οργανώσουμε έναν θεματικό έλεγχο της εν λόγω περιοχής.